SET ร่วงกว่า 10 จุด ตามทิศทางตปท.-วิตกเกาหลีเหนือเปิดสงครามกับเกาหลีใต้
SET ร่วงกว่า 10 จุด ตามทิศทางตปท.-วิตกเกาหลีเหนือเปิดสงครามกับเกาหลีใต้ โดย ณ เวลา 10.31 น.อยู่ที่ 1,362.29 จุด ปรับตัวลง 10.24 จุด หรือ 0.75% มูลค่าซื้อขายอยู่ที่ 8,278.97 ล้านบาท
21 ส.ค. 2558

ผู้สื่อข่าวรายงานว่า ดัชนี SET ณ เวลา 10.31 น.อยู่ที่ 1,362.29 จุด ปรับตัวลง 10.24 จุด หรือ 0.75% มูลค่าซื้อขายอยู่ที่ 8,278.97 ล้านบาท
ทั้งนี้ ดัชนีปรับตัวลงตามทิศทางตลาดหุ้นทั่วโลก โดยตลาดหุ้นเอเชียยังคงอ่อนตัวลงอย่างต่อเนื่องในช่วงเช้าวันนี้ โดยได้รับปัจจัยถ่วงจากการร่วงลงของตลาดหุ้นนิวยอร์ก อันเป็นผลมาจากกระแสความวิตกกังวลเกี่ยวกับการชะลอตัวของเศรษฐกิจทั่วโลก
ด้านตลาดหุ้นยุโรปได้รับแรงกดดันจากความวิตกกังวลว่า การร่วงลงของตลาดหุ้นทั่วโลกจะส่งผลให้เศรษฐกิจโลกชะลอตัวลงด้วย โดยดัชนีเซี่ยงไฮ้คอมโพสิตตลาดหุ้นจีนดิ่งลง 3.42% เมื่อวานนี้ เนื่องจากกระแสความวิตกกังวลเกี่ยวกับภาวะเงินทุนไหลออก ทั้งนี้ การร่วงลงของตลาดหุ้นจีนยังส่งผลให้ตลาดหุ้นอื่นๆในภูมิภาคเอเชียดิ่งลงด้วย โดยเมื่อวานนี้ดัชนีนิกเกอิตลาดหุ้นโตเกียวร่วงลงไปเกือบ 190 จุด
ขณะที่ผู้นำเกาหลีเหนือออกคำสั่งให้กองทัพเตรียมกำลังรบให้พร้อม เพื่อรับมือปฏิบัติการใดๆ ที่อาจเกิดขึ้นได้ตลอดเวลา อีกทั้งยังมีคำสั่งให้แนวรบด้านหน้าเข้าสู่ภาวะสงครามตั้งแต่เวลา 17.00 น.ของวันนี้ ตามเวลาท้องถิ่น หรือ 15.30 น. ของวันนี้ (21 ส.ค.) ตามเวลาไทย
บล.ดีบีเอส วิคเคอร์ส มองวันนี้ Sentiment เป็นลบจากต่างประเทศ ความวิตกกับการชะลอตัวของเศรษฐกิจจีนและเศรษฐกิจโลกฟื้นตัวช้าฉุดตลาดหุ้นลงแรงทั่วโลก ทั้งตลาดหุ้นจีน, ยุโรป, สหรัฐ ฯลฯ นักลงทุนโยกเงินลงทุนบางส่วนเข้าไปในสินทรัพย์ปลอดภัย เช่น ทองคำ ในยามที่มีความเสี่ยง/ความไม่แน่นอนเพิ่มขึ้น
ประกอบกับกระแสคาดการณ์โอกาสเฟดเริ่มปรับขึ้นดอกเบี้ยเดือนก.ย.ลดลงก็เป็นอีกปัจจัยหนุนราคาทองคำในช่วงนี้ สำหรับปัจจัยภายใน การปรับครม.แล้วเสร็จและรายชื่อเป็นไปตามโผที่ออกมา จากนี้ก็รอดูผลงานของรัฐบาลต่อไป